کیا ایسے کم سخن سے کوئی گفتگو کرے احمد فراز غزلیں
کیا ایسے کم سخن سے کوئی گفتگو کرے 
جو مستقل سکوت سے دل کو لہو کرے 
اب تو ہمیں بھی ترک مراسم کا دکھ نہیں 
پر دل یہ چاہتا ہے کہ آغاز تو کرے 
تیرے بغیر بھی تو غنیمت ہے زندگی 
خود کو گنوا کے کون تری جستجو کرے 
اب تو یہ آرزو ہے کہ وہ زخم کھائیے 
تا زندگی یہ دل نہ کوئی آرزو کرے 
تجھ کو بھلا کے دل ہے وہ شرمندۂ نظر 
اب کوئی حادثہ ہی ترے روبرو کرے 
چپ چاپ اپنی آگ میں جلتے رہو فرازؔ 
دنیا تو عرض حال سے بے آبرو کرے